Kaja Kallas
Kaja Kallas (f. 18. júní 1977) er eistneskur stjórnmálamaður sem hefur verið forsætisráðherra Eistlands frá 26. janúar 2021. Hún hefur verið leiðtogi Umbótaflokksins frá 2018 og hefur setið á eistneska þinginu frá 2019 og áður frá 2011 til 2014. Kallas sat á Evrópuþinginu frá 2014 til 2018 fyrir Bandalag frjálslyndra og demókrata fyrir Evrópu. Áður en hún hóf þingferil sinn vann hún sem lögmaður og sérhæfði sig í evrópskum og eistneskum samkeppnisrétti.

Æska og menntun 
Kaja Kallas fæddist í Tallinn þann 18. júní árið 1977 og er dóttir Siims Kallas, sem var 14. forsætisráðherra Eistlands og síðar meðlimur í framkvæmdastjórn Evrópusambandsins. Þegar móðir hennar, Kristi, var sex mánaða gömul var henni brottvísað frá Eistlandi af stjórn Sovétríkjanna og hún flutt til Síberíu í nautgripavagni ásamt móður sinni og ömmu, þar sem hún ólst upp til tíu ára aldurs. Afi Kallas var , einn af stofnendum fyrsta eistneska lýðveldisins og fyrsti yfirmaður eistnesku lögreglunnar frá 1918 til 1919. Kallas rekur ættir sínar föður síns megin bæði til Letta og Eystrasaltsþjóðverja.

Kallas útskrifaðist frá Háskólanum í Tartu árið 1999 með BA-gráðu í lögfræði. Frá árinu 2007 nam hún við Eistneska viðskiptaskólann og útskrifaðist þaðan með EMBA-gráðu í hagfræði árið 2010.

Starfsferill
Kallas gekk í eistneska lögmannasambandið árið 1999 og varð málafærslumaður árið 2002. Hún varð félagi við lögmannsstofuna Luiga Mody Hääl Borenius og Tark & Co og vann sem stjórnendamarkþjálfi  við Eistneska viðskiptaskólann. Hún er jafnframt meðlimur í evrópska bandalaginu gegn auðhringjum. Árið 2011 var hún skráð sem óvirkur meðlimur við eistneska lögmannasambandið. Í nóvember árið 2018 birti Kallas æviminningarnar MEP: 4 aastat Euroopa Parlamendis (MEP: Fjögur ár á Evrópuþinginu), þar sem hún fjallaði um störf sín í Brussel frá 2014 til 2018.

Stjórnmálaferill

Seta á eistneska þinginu (2011–2014) 
Árið 2010 ákvað Kallas að ganga til liðs við eistneska Umbótaflokkinn. Hún bauð sig fram á eistneska þingið (Riigikogu) árið 2011 í kjördæmi Harju- og Rapla-sýslna og hlaut 7.157 atkvæði. Hún sat á 12. löggjafarþingi Eistlands og var formaður efnahagsmálanefndar þingsins frá 2011 til 2014.

Seta á Evrópuþinginu (2014–2018) 
Kallas bauð sig fram í Evrópuþingskosningunum 2014 og hlaut 21.498 atkvæði. Á Evrópuþinginu sat Kallas í iðnaðar- rannsóknar- og orkumálanefndinni og var varafulltrúi í innri markaðar- og neytendaverndarnefnd þingsins. Hún var varaformaður samvinnunefndar Evrópuþingsins og þings Úkraínu og meðlimur í sendinefnd til Þingmannafundar Euronest og sendinefnd þingsins til Bandaríkjanna. Kallas var auk þess meðlimur í millihópi Evrópuþingsins um stafræna stefnumótun og varaformaður millihóps ungmenna.

Á tíma sínum á Evrópuþinginu vann Kallas að stefnumótun fyrir stafræna innri markaðinn, orkumál, neytendalöggjöf og samskipti við Úkraínu. Hún gerðist sér í lagi málsvari lítilla og meðalstórra fyrirtækja og hélt því fram að stafræn landamæri gerðu frumkvöðlafyrirtækjum erfitt uppdráttar. Hún er talsmaður frumkvöðlastarfs og hefur oft lagt áherslu á að reglugerðir geti ekki og megi ekki þvælast fyrir tæknibyltingunni.

Kallas var skýrslugjafi sex skýrslna: álitsskýrslu um reglugerð um friðhelgi einkalífs í fjarskiptum (ePrivacy Regulation), borgaralöggjöf um vélmenni, og um ársskýrslu um samkeppnisstefnu ESB, og um nýja gjöf fyrir orkuneytendur, löggjöf um tollabrot og refsiaðgerðir og frumkvæðisskýrslu um stafræna innri markaðinn.

Á kjörtímabili sínu á Evrópuþinginu var Kallas jafnframt tilnefnd í starfshóp Ungra Evrópuleiðtoga (EYL40).

Endurkoma í eistnesk stjórnmál 
Þann 13. desember árið 2017 tilkynnti leiðtogi Umbótaflokksins, Hanno Pevkur, að hann hygðist ekki gefa kost á sér til endurkjörs og lagði til að Kallas tæki við af honum. Eftir stutta íhugun tilkynnti Kallas þann 15. desember að hún myndi bjóða sig fram til leiðtoga flokksins.

Þann 3. mars 2019 leiddi Kallas Umbótaflokkinn í þingkosningum þar sem flokkurinn vann um 29% atkvæða en eistneski Miðflokkurinn, sem sat við stjórn landsins, hlaut 23%.

Þegar Miðflokksmaðurinn Jüri Ratas sagði af sér sem forsætisráðherra þann 25. janúar 2021 myndaði Kallas nýja samsteypustjórn Umbótaflokksins og Miðflokksins. Kallas varð þar með fyrst kvenna til að gegna embætti forsætisráðherra Eistlands.

Kallas leiddi Umbótaflokkinn í þingkosningum í mars 2023. Í kosningunum vann Umbótaflokkurinn 31 prósent atkvæða og 37 af 101 þingsætum, mest allra þingflokka.

Einkahagir 
Árið 2002 giftist Kallas Taavi Veskimägi, eistneskum stjórnmálamanni og viðskiptamanni sem var fjármálaráðherra frá 2003 til 2005. Þau skildu árið 2014 og eiga einn son. Árið 2018 giftist Kallas Arvo Hallik, bankamanni og fjárfesti. Hann á tvö börn úr fyrra sambandi. 

Auk móðurmáls síns, eistnesku, talar Kallas ensku, rússnesku og frönsku reiprennandi.

Tilvísanir

Evrópuþingmenn
Forsætisráðherrar Eistlands